It-Torok ivvutaw għall-ewwel darba biex jaħtru l-President. It-tellieqa hija bejn tliet kandidati:  il-Prim Ministru Recep Tayyip Erdogan, Ekmeleddin Ihsanoglu ta’ 71 sena li qed jikkontesta f’isem iż-żewġ partiti Torok fl-Oppożizzjoni u l-politiku Kurd Selahattin Demirtas. Il-Prim Ministru Erdogan qed jikkontesta din l-elezzjoni għax ma jistax jerga’ jikkontesta għall-kariga ta’ Prim Ministru għax se jkun serva żewġ mandati. Tayyip Erdogan qal li jrid li l-Presidenza ma tkunx kariga ċerimonjali iżda ssir waħda eżekuttiva. B’kollox setgħu jivvutaw madwar 53 miljun ruħ minn pajjiż ta’ 73 miljun. Jekk ħadd mill-kandidati ma jġib 50 fil-mija tal-voti validi,  terga issir elezzjoni oħra fl-24 ta’ Awwissu. L-istħarriġ tal-opinjoni pubblika qed jindika li Erdogan għandu l-appoġġ ta’ 55 fil-mija tal-elettorat.